फोंडेंः कुमारजुंवेंच्या सांगोड उत्सवाक शेंकड्यांनी वर्सांची परंपरा आसा. गोंयांतली सांस्कृतीक विविधताय दाखोवपी हो उत्सव. संस्कृती आनी परंपरा सांबाळपा खातीर फुडल्या वर्साच्या सांगोड उत्सवा आदीं ह्या उत्सवाक राज्य उत्सवाचो दर्जो मेळोवन दिवचे खातीर यत्न करतलों, अशें कुमारजुंवें मतदारसंघाचे आमदार राजेश फळदेसाय हांणी सांगलें.
 कुमारजुंवेंच्या रामभुवन वाड्यार मंगळारा सर्तींतल्या जैतिवंतांक इनामां भेटोवपाची कार्यावळ जाली. हे कार्यावळींत फळदेसाय मुखेल सोयरे म्हूण उलयताले. ह्या वेळार तांचे वांगडा उत्तर गोंय जिल्हो पंचायत अध्यक्ष सिद्धेश नायक, थळावे सरपंच विक्रम परब, उपसरपंच, पंच वांगडी, डेक्कन कॅनिकल्साचे जनसंपर्क अधिकारी गौरव कुडचडकार आनी हेर मानेस्त हाजीर आशिल्ले.
 सांगोड उत्सवाचें आपल्याक आदीं सावन आकर्शण. युवा पिळगी ही परंपरा फुडें व्हरता तें पळोवन खूब खोस जाता. कुमारजुंवें ही कलाकारांची खण. थळाव्या कलाकारांक फुडें वचपा खातीर गरजेची सगळे तरेची मजत करपाक आपूण सदांच तयार आसा, अशेंय आमदार फळदेसाय हांणी सांगलें.
 लोकसंस्कृती फुडलें पिळगे मेरेन व्हरपा खातीर योगदान दिवपी सगळ्या कलाकारांक परबीं. सांस्कृतीक आनी शिक्षणीक मळाचेर वावर करप्यांक आपलो सदांच तेंको आसतलो, अशें सिद्धेश नायक हांणी सांगलें.
 ह्या वेळार गौरव कुडचडकार हांणीय आपले विचार मांडले. आमदार फळदेसाय, सिद्धेश नायक तशेंच हेर मानेस्तां हस्तुकीं सांगोड उत्सवांत वांटो घेतिल्ल्या जैतिवंतांक इनामां भेटयलीं. आदले पंच प्रशांत भंडारी हांणी सुत्रसंचालन केलें तशेंच उपकार मानले.
 सर्तींतलें पयलें इनाम टीम फॉर्टीफायव्ह हांकां रोख 20 हजार रुपया आनी घोळटो करंडक तशेंच सरपंच विक्रम परब पुरस्कृत खाशेलो करंडक, भौशीक सरस्वती उत्सव मंडळ गोळावाडो हांकां रोख 15 हजार रुपयांचें दुसरें आनी स्पार्कलिंग स्पोर्टस् अँड कल्चरल क्लब हांकां रोख 10 हजार रुपयांचें तिसरें इनाम फावो जालें. उमेद वाडोवपी पयलें इनाम रोख 8 हजार रुपया- बॉयस ऑफ चिंचेश्वर, दुसरें रोख 7 हजार रुपया- ज्ञानगीत कला मंडळ आनी तिसरें रोख 6 हजार रुपया- सरस्वती कला मंडळ. आमचें गोंय पंगडाक खाशेलें इनाम भेटयलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 